
1. Formål
Norges Dartsforbunds etiske retningslinjer skal medvirke til at all aktivitet i forbundet skjer på en ansvarlig, inkluderende og rettferdig måte. Reglene gjelder for alle tillitsvalgte, spillere, skrivere, og andre som representerer klubber, kretser eller Forbundet.
2. Grunnleggende verdier
Norges Dartsforbund etablerer sin aktivitet på verdiene:
· Ansvar
· Respekt
· Fair play
Alle som er tilknyttet forbundet bør opptre i tråd med disse verdiene.
3. Ansvar
· Ta ansvar for egne handlinger og beslutninger, følg lover, regler og interne rutiner. 

4. Respekt og likeverd
· Alle bør behandle hverandre med respekt uavhengig av kjønn, alder, etnisitet, religion, seksuell orientering, funksjonsevne eller bakgrunn.
· Diskriminering, trakassering, mobbing og utilbørlig opptreden skal ikke forekomme.
· Et trygt og inkluderende miljø skal fremmes på alle nivåer i forbundet.

5. Fair play og sportslig integritet
· Alle konkurranser skal gjennomføres med ærlighet og respekt for regler, spillere, arrangører, jury og skrivere.
· Bidra til god sportsånd både i seier og tap.
· Under kamper skal ikke spilleren ved åkki’en forstyrres.

6. Rolleforståelse og ansvar
· Tillitsvalgte og ledere skal opptre som gode rollemodeller og utøve sine verv med integritet og åpenhet.
· Ledere har et særlig ansvar for å ivareta unge utøvere.
· Alle bør opptre lojalt overfor forbundets lover, regler og retningslinjer.
· Beskytte sensitiv informasjon og respektere andres personvern (GDPR).

7. Alkohol
· Bruk av alkohol i forbindelse med forbundsarrangementer skal skje i henhold til retningslinjer gitt av arrangør

8. Interessekonflikter / habilitet
· Personer i tillitsverv eller andre sentrale roller skal unngå situasjoner der personlige eller økonomiske interesser kan komme i konflikt med forbundets regler.
· Habilitetsspørsmål skal behandles i henhold til forbundets retningslinjer.


9. Ytringer og bruk av sosiale medier
· Forbundets medlemmer bør utvise aktsomhet ved offentlige ytringer, også på sosiale medier.
· Man skal opptre på en måte som ikke skader forbundets omdømme eller bryter med disse etiske regler.

10. Varsling og brudd på etiske regler 
· Brudd på de etiske reglene medfører reaksjoner i henhold til forbundets regelverk.
· Alle har ansvar for å si ifra om kritikkverdige forhold og brudd på disse regler skal rapporteres til riktig utvalg.
· Varslingsrutiner sikrer via forbundets GDPR bestemmelser at brudd på forbundets etiske regler skal kunne varsles trygt og anonymt.

11. Ikrafttredelse
· Disse etiske reglene gjelder fra vedtaksdato, de skal være kjent og tilgjengelig for alle tilknyttet Norges Dartsforbund.

